
SUĠĠERIMENTI
Il-Kumitat għall-Impjiegi u l-Affarijiet Soċjali jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
–	wara li kkunsidra r-rapport annwali tal-Qorti Ewropea tal-Awdituri dwar l-implimentazzjoni tal-baġit tal-UE għas-sena finanzjarja 2022;
–	wara li kkunsidra r-rapport annwali tal-Qorti Ewropea tal-Awdituri dwar l-aġenziji tal-UE għas-sena finanzjarja 2022;
–	wara li kkunsidra r-Rapport Annwali Konsolidat tal-Attività (CAAR) 2022 tas-Cedefop;
1.	Jesprimi s-sodisfazzjon tiegħu għall-fatt li l-Qorti Ewropea tal-Awdituri (il-“Qorti”) iddikjarat li t-tranżazzjonijiet li fuqhom huma bbażati l-kontijiet annwali taċ-Ċentru Ewropew għall-Iżvilupp ta’ Taħriġ Vokazzjonali (Cedefop) għas-sena finanzjarja 2022 huma legali u regolari u li l-pożizzjoni finanzjarja tiegħu kif kienet fil-31 ta’ Diċembru 2022 hija rappreżentata b’mod ġust;
2.	Jilqa’ l-fatt li l-baġit tas-Cedefop għas-sena finanzjarja 2022 żdied għal EUR 26 miljun (25 miljun fl-2021)[footnoteRef:1]; jesprimi s-sodisfazzjon tiegħu għall-fatt li s-Cedefop essenzjalment uża l-finanzjament disponibbli kollu tiegħu b’rata globali ta’ implimentazzjoni tal-baġit ta’ 99,98 %; [1:  Dawn iċ-ċifri tal-baġit ittieħdu mir-rapport annwali tal-QEA dwar l-aġenziji tal-UE għas-sena finanzjarja 2022 u huma bbażati fuq l-approprjazzjonijiet ta’ pagament totali disponibbli matul is-sena finanzjarja.] 

3.	Japprezza l-attivitajiet u l-ħidma ta’ kwalità għolja tas-Cedefop biex jipprovdi riċerka, analiżi kif ukoll għarfien espert u pariri tekniċi fil-politiki tal-edukazzjoni u t-taħriġ vokazzjonali (VET), tal-kwalifiki u tal-ħiliet, bil-għan li jippromwovi taħriġ ta’ kwalità għolja mfassal għall-ħtiġijiet tal-individwi u tas-suq tax-xogħol; jenfasizza l-ħtieġa li jibqgħu jiġu żgurati riżorsi umani u finanzjarji adegwati li jippermettu liċ-Ċentru jwettaq il-mandat tiegħu u jkompli jimplimenta l-programm ta’ ħidma tiegħu b’rata għolja ta’ tlestija tal-attivitajiet;
4.	Jilqa’ l-ħidma taċ-Ċentru biex jgħin fl-analiżi tal-impatt tal-pandemija u tat-tranżizzjoni diġitali fuq l-adattament tal-prattiki kummerċjali għar-realtajiet il-ġodda fis-suq tax-xogħol tal-Unjoni, pereżempju permezz tal-Istħarriġ dwar il-Kumpaniji Ewropej b’rabta mal-COVID-19 b’mod konġunt mal-Eurofound; jilqa’, barra minn hekk, ir-rwol taċ-Ċentru fil-kompilazzjoni u t-tixrid tar-riċerka dwar in-nuqqas ta’ tlaqqigħ tal-ħiliet; jenfasizza, f’dan ir-rigward, l-eżerċizzji settorjali ta’ prospettiva tal-ħiliet taċ-Ċentru, jiġifieri approċċ li jħares ’il quddiem biex wieħed jifhem liema huma l-profili tal-ħiliet meħtieġa għat-tranżizzjoni doppja;
5.	Ifakkar fl-importanza tar-rwol taċ-Ċentru biex jiżgura li l-ħiliet diġitali jiġu integrati fil-VET madwar l-Unjoni u biex jissorvelja l-implimentazzjoni u l-impatt tar-Rakkomandazzjonijiet tal-Kunsill dwar l-Aġenda għall-Ħiliet għall-Ewropa, l-edukazzjoni u t-taħriġ vokazzjonali (VET) għall-kompetittività sostenibbli, il-ġustizzja soċjali u r-reżiljenza u l-Pjan ta’ Azzjoni għall-Edukazzjoni Diġitali;
6.	Jinnota l-fatt li minħabba r-rati għoljin ta’ inflazzjoni, u l-aġġustament tas-salarji relatat, iż-żidiet fis-salarji ogħla mill-projezzjonijiet inizjali flimkien ma’ żieda fil-fattur ta’ ponderazzjoni, il-flessibbiltà biex jiġu żgurati riżorsi addizzjonali għall-attività prinċipali kienet limitata;
7.	Jifraħ lis-Cedefop għall-impenn tiegħu favur is-Sena Ewropea taż-Żgħażagħ u talli mexxa b’suċċess, flimkien mal-Eurofound, l-avveniment ta’ ħames Aġenziji “Youth first! Employment, skills and social policies that work for young Europeans in times of uncertainty” (Iż-żgħażagħ jiġu l-ewwel! Politiki tal-impjiegi, tal-ħiliet u soċjali li jaħdmu għaż-żgħażagħ Ewropej fi żminijiet ta’ inċertezza), ospitat mill-Parlament Ewropew f’Settembru 2022; japprezza l-fatt li l-avveniment kien opportunità addizzjonali biex jiġu diskussi l-politiki taż-żgħażagħ kif ukoll l-opportunitajiet u l-isfidi li ż-żgħażagħ qed jiffaċċjaw, f’termini ta’ impjieg, kundizzjonijiet tax-xogħol, benesseri u saħħa mentali;
8.	Jiddispjaċih għall-fatt li l-Qorti sabet xi irregolaritajiet relatati mal-pagament tal-kumpens għas-sussistenza għal kull jum li saru mis-Cedefop lil żewġ esperti nazzjonali sekondati (SNEs) impjegati minnu; jirrikonoxxi l-fatt li s-Cedefop identifika u ddokumenta tali irregolaritajiet fir-reġistru tan-nuqqas ta’ konformità u rrettifika s-sitwazzjoni abbażi ta’ parir legali estern; jilqa’ l-għan taċ-Ċentru li jemenda r-regoli tiegħu biex jagħmilha possibbli li kwalunkwe SNE li jkollu jibdel il-post tal-għajxien tiegħu u jirriloka f’Salonka jkun eliġibbli li jirċievi allowances, peress li dan jiżgura wkoll it-trattament ugwali tal-SNEs indipendentement min-nazzjonalità tagħhom;
9.	Jiddispjaċih li l-Qorti għamlet osservazzjonijiet dwar il-ġestjoni baġitarja, b’mod partikolari li l-metodu ta’ kalkolu tal-kontribuzzjoni ma ġiex applikat b’mod korrett u jistieden lis-Cedefop itejjeb il-proċeduri interni tiegħu f’dan ir-rigward;
10.	Ifaħħar lis-Cedefop talli stabbilixxa pjan korporattiv biex ittejjeb l-effiċjenza enerġetika u n-newtralità klimatika tal-operazzjonijiet tiegħu;
11.	Jilqa’ l-fatt li s-Cedefop ikkompleta l-azzjonijiet kollha meħuda abbażi tal-osservazzjonijiet tal-Qorti b’rabta mal-implimentazzjoni tal-baġit għas-sena finanzjarja 2021;
12.	Jirrakkomanda, abbażi tal-fatti disponibbli, li tingħata l-kwittanza lid-Direttur Eżekuttiv taċ-Ċentru Ewropew għall-Iżvilupp ta’ Taħriġ Vokazzjonali għall-implimentazzjoni tal-baġit tas-Cedefop għas-sena finanzjarja 2022.

